《兰陵王 其一 春恨》
宋代·张元干

卷朱箔。朝雨轻阴乍阁。阑干外，烟柳弄晴，芳草侵阶映红药。

东风妒花恶。吹落。梢头嫩萼。屏山掩，沈水倦熏，中酒心情怕杯勺。

寻思旧京洛。正年少疏狂，歌笑迷著。障泥油壁催梳掠。

曾驰道同载，上林携手，灯夜初过早共约。又争信漂泊。

寂寞。念行乐。甚粉淡衣襟，音断弦索。琼枝璧月春如昨。

怅别后华表，那回双鹤。相思除是，向醉里、暂忘却。

作者简介：张元干（1091年—约1161年），字仲宗，号芦川居士、真隐山人，晚年自称芦川老隐。芦川永福人（今福建永泰嵩口镇月洲村人）。历任太学上舍生、陈留县丞。金兵围汴，秦桧当国时，入李纲麾下，坚决抗金，力谏死守。曾赋《贺新郎》词赠李纲，后秦桧闻此事，以他事追赴大理寺除名削籍。元干尔后漫游江浙等地，客死他乡，卒年约七十，归葬闽之螺山。张元干与张孝祥一起号称南宋初期“词坛双璧”。